KTC ดีดกลับครึ่งซิลลิ่ง หลังโชว์กำไร Q2/61 โตเกินคาดทะลุ 1.3 พันลบ. ทุบ “ออลไทม์ไฮ”
KTC ดีดกลับครึ่งซิลลิ่ง หลังโชว์กำไร Q2/61 โตเกินคาดทะลุ 1.3 พันลบ. ทุบ "ออลไทม์ไฮ" โดยล่าสุด ณ เวลา 10.31 น. อยู่ที่ระดับ 26.75 บาท บวก 3.65 บาท หรือ 15.80% สูงสุดที่ระดับ 28.75 บาท ต่ำสุดที่ระดับ 26 บาท มูลค่าซื้อขาย 1.31 พันล้านบาท
17 ก.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ณ เวลา 10.31 น. อยู่ที่ระดับ 26.75 บาท บวก 3.65 บาท หรือ 15.80% สูงสุดที่ระดับ 28.75 บาท ต่ำสุดที่ระดับ 26 บาท มูลค่าซื้อขาย 1.31 พันล้านบาท

โดยราคาหุ้น KTC ปรับตัวขึ้นแรงวันนี้ หลังถูกเทขายอย่างหนักจนราคาทำจุดต่ำสุดระหว่างวัน (Floor) วานนี้ (16 ก.ค.61) ที่ระดับ 23.10 บาท ซึ่งแรงเทขายดังกล่าวคาดมาจากความกังวลเรื่องผลประกอบการ ว่าจะออกมาต่ำกว่าคาด
ขณะที่เมื่อช่วงเย็นวานนี้ KTC รายงานผลการดำเนินงานประจำไตรมาส 2/61 มีกำไรสุทธิเติบโต 66% เป็นผลจากรายได้โต 10% มีค่าใช้จ่ายรวมลดลงที่ 4% โดยในรอบ 5 เดือนปริมาณใช้จ่ายผ่านบัตรของบริษัทขยายตัวที่ 7.6% มากกว่าจากช่วงเดียวกันของปี ก่อนหน้าที่เติบโตที่ 7.2%
ด้าน บล.ฟินันเซีย ไซรัส ระบุในบทวิเคราะห์ฯ ว่า ราคาหุ้น KTC ที่ปรับลงแรงไม่สอดคล้องกับผลประกอบการที่แข็งแกร่ง ถือเป็นโอกาส”ซื้อ”(จากเดิมแนะนำ”ขาย”) โดยคงราคาเหมาะสมที่ 32.40 บาท
โดย KTC รายงานกำไรไตรมส 2/61 ดีกว่าคาดที่ 1.3 พันลบ. เพิ่มขึ้น 8% จากไจตรมาสก่อน และเติบโต 66% จากปีก่อน เนื่องจากการรายได้ดอกเบี้ยที่ดีกว่าคาด และหนี้สูญรับคืนที่สูงกว่าคาดการณ์ไว้ สินเชื่อฟื้นตัวขึ้น 2.7% จากไตรมาสก่อน ส่วนใหญ่มาจากการเพิ่มขึ้นของสินเชื่อบุคคล ขณะที่ NPL ลดลงมาอยู่ที่ 1.27% ซึ่งเป็นการปรับตัวลงทั้งจากสินเชื่อบัตรเครดิตและสินเชื่อบุคคล กำไรครึ่งแรกปี 61 เพิ่มขึ้น 66% เทียบกับปีก่อน และคิดเป็น 54% ของประมาณการทั้งปีที่ 4.6 พันลบ. เพิ่มขึ้น 40% จากปีก่อน โดยยังคงประมาณการเดิมไว้ก่อน